CELEX: 32017D0877
Language: sk
Date: 2017-05-16 00:00:00
Title: Rozhodnutie Komisie (EÚ) 2017/877 zo 16. mája 2017 o navrhovanej iniciatíve občanov s názvom „Znížme mzdové a hospodárske rozdiely, ktoré rozdeľujú EÚ!“ [oznámené pod číslom C(2017) 3382]

23.5.2017   
            
            
               SK
            
            
               Úradný vestník Európskej únie
            
            
               L 134/38
            
         ROZHODNUTIE KOMISIE (EÚ) 2017/877
   zo 16. mája 2017
   o navrhovanej iniciatíve občanov s názvom „Znížme mzdové a hospodárske rozdiely, ktoré rozdeľujú EÚ!“
   
      
         [oznámené pod číslom C(2017) 3382]
      
   
   (Iba anglické znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
   keďže:
   
               (1)
            
            
               Predmet navrhovanej iniciatívy občanov s názvom „Znížme mzdové a hospodárske rozdiely, ktoré rozdeľujú EÚ!“ (Let us reduce the wage and economic differences that tear the EU apart!) sa týka „právnych aktov, ktoré jasne poukazujú na zámer EÚ odstrániť mzdové nerovnosti medzi členskými štátmi a na dosiahnutie tohto cieľa počítajú s účinnejšou súdržnosťou týchto štátov“.
            
         
               (2)
            
            
               Ciele navrhovanej iniciatívy občanov sú:„Z dôvodu výrazných mzdových rozdielov je pohyb pracovníkov jednosmerný. Rozsiahla emigrácia vedie k ešte väčšiemu zaostávaniu znevýhodnených členských štátov. Na druhej strane pociťujú bohatšie členské štáty masívny prílev pracovníkov ako narušenie svojich záujmov, ktoré EÚ rozdeľuje. EÚ musí jasne poukázať na svoj zámer odstrániť mzdové nerovnosti, ktoré ovplyvňujú voľný pohyb pracovníkov, kvôli ktorým EÚ potrebuje účinnejšiu súdržnosť, aby zabezpečila svoje prežitie.“
            
         
               (3)
            
            
               Právne akty Únie na účely vykonávania zmlúv sa môžu prijať:
               
                           —
                        
                        
                           o usmerneniach, ktoré členské štáty zohľadnia vo svojich politikách zamestnanosti,
                        
                     
                           —
                        
                        
                           vzhľadom na Európsky sociálny fond, ktorého zámerom je rozširovať možnosti zamestnania a zvyšovať geografickú a profesijnú mobilitu pracovníkov v rámci Únie a uľahčovať ich adaptáciu na priemyselné zmeny a zmeny vo výrobných systémoch, najmä odborným vzdelávaním a rekvalifikáciou,
                        
                     
                           —
                        
                        
                           s cieľom definovať úlohy, prioritné ciele a organizáciu štrukturálnych fondov za predpokladu, že financované opatrenia povedú k posilneniu hospodárskej, sociálnej a územnej súdržnosti Únie.
                        
                     
         
               (4)
            
            
               Právne akty Únie na účely vykonávania zmlúv na podporu a doplnenie činností členských štátov môžu byť prijaté okrem iného v oblasti pracovných podmienok; sociálneho zabezpečenia a sociálnej ochrany pracovníkov; ochrany pracovníkov pri skončení pracovnej zmluvy; informovania pracovníkov a konzultácií s nimi; zastupovania a kolektívnej ochrany záujmov pracovníkov a zamestnávateľov vrátane spolurozhodovania; integrácie osôb vylúčených z pracovného trhu; boja proti sociálnemu vylúčeniu a modernizácie systémov sociálnej ochrany. Takéto akty sa však nemôžu vzťahovať na odmenu alebo právo združovať sa, právo na štrajk alebo na výluku.
            
         
               (5)
            
            
               Zmluva o Európskej únii (Zmluva o EÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.
            
         
               (6)
            
            
               Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky prijateľné a primerané povahe iniciatívy občanov.
            
         
               (7)
            
            
               Pre tieto dôvody je primerané domnievať sa, že navrhovaná iniciatíva občanov nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv v súlade s článkom 4 ods. 2 písm. b) uvedeného nariadenia.
            
         
               (8)
            
            
               Navrhovaná iniciatíva občanov s názvom „Znížme mzdové a hospodárske rozdiely, ktoré rozdeľujú EÚ!“ by sa preto mala zaregistrovať. Vyhlásenia o podpore pre navrhovanú iniciatívu občanov by sa však mali zbierať, len pokiaľ sú jej cieľom návrhy právnych aktov Únie predložené Komisiou na účely vykonávania zmlúv v rozsahu pôsobnosti, ktorý sa uvádza v odôvodneniach 3 a 4.
            
         PRIJALA TOTO ROZHODNUTIE:
   Článok 1
   1.   Navrhovaná iniciatíva občanov s názvom „Znížme mzdové a hospodárske rozdiely, ktoré rozdeľujú EÚ!“ sa registruje.
   2.   Vyhlásenia o podpore pre túto navrhovanú iniciatívu občanov, pokiaľ sú jej cieľom návrhy právnych aktov Únie predložené Komisiou na účely vykonávania zmlúv v oblasti pracovných podmienok; sociálneho zabezpečenia a sociálnej ochrany pracovníkov; ochrany pracovníkov pri skončení pracovnej zmluvy; informovania pracovníkov a konzultácií s nimi; zastupovania a kolektívnej ochrany záujmov pracovníkov a zamestnávateľov vrátane spolurozhodovania; integrácie osôb vylúčených z pracovného trhu; boja proti sociálnemu vylúčeniu a modernizácie systémov sociálnej ochrany, však možno zbierať, len pokiaľ sa uvedené akty nevzťahujú na odmenu alebo právo združovať sa, právo na štrajk alebo na výluku.
   Článok 2
   Toto rozhodnutie nadobúda účinnosť 22. mája 2017.
   Článok 3
   Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „Znížme mzdové a hospodárske rozdiely, ktoré rozdeľujú EÚ!“ zastúpenej pánom Mártonom GYÖNGYÖSIM a pánom Jaakom MADISONOM, ktorí konajú ako kontaktné osoby.
   
      V Štrasburgu 16. mája 2017
      
         
            Za Komisiu
         
         Frans TIMMERMANS
         
            prvý podpredseda
         
      
   
   
      (1)  Ú. v. EÚ L 65, 11.3.2011, s. 1.